กรมทรัพยากรทางทะเลและชายฝั่ง จับมือกับศูนย์สิ่งแวดล้อมศึกษาประเทศไทย เปิดตัวโครงการกอดป่ากอดทะเล เริ่มต้นที่แรกจังหวัดกระบี่
กรมทรัพยากรทางทะเลและชายฝั่ง จับมือกับศูนย์สิ่งแวดล้อมศึกษาประเทศไทย เปิดตัวโครงการกอดป่ากอดทะเล เริ่มต้นที่แรกจังหวัดกระบี่นายโสภณ ทองดี อธิบดีกรมทรัพยากรทางทะเลและชายฝั่ง เปิดโครงการกอดป่ากอดทะเล พร้อมด้วย พ.ต.ท.ม.ล.กิติบดี ประวิตร ผู้ว่าราชการจังหวัดกระบี่ อเล็กซ์ เรนเดลล์ ดารานักแสดงชื่อดัง และผู้แทนจากศูนย์สิ่งแวดล้อมศึกษาประเทศไทย เพื่อสร้างแรงบันดาลใจ พร้อมแลกเปลี่ยนประสบการณ์ด้านสิ่งแวดล้อมให้กับเยาวชน ประชาชนในพื้นที่ผ่านกระบวนการกิจกรรมสิ่งแวดล้อมศึกษา ที่จะพาทุกคนคิดจริง ทำจริง จนเกิดเป็นความรัก ความหวงแหนทรัพยากรธรรมชาติในบ้านเกิดของตัวเองได้ ณ โรงแรมมาริไทม์ ปาร์ค แอนด์ สปา รีสอร์ท จังหวัดกระบี่ โดยจะเริ่มครั้งแรกระหว่างวันที่ 25 - 27 กุมภาพันธ์ 2563อธิบดีกรมทรัพยากรทางทะเลและชายฝั่ง กล่าวว่า ประเทศไทยเป็นประเทศที่อุดมไปด้วยทรัพยากรธรรมชาติ ซึ่งมีบทบาทสำคัญในการสนับสนุนวิถีชีวิตของท้องถิ่นและขับเคลื่อนการเจริญเติบโตทางเศรษฐกิจ ป่าไม้ แหล่งต้นน้ำ สภาพแวดล้อมทางทะเล ที่เป็นเครื่องมือสำคัญในการสนับสนุนอุตสาหกรรมการท่องเที่ยวของไทย อย่างไรก็ตาม การพัฒนาเศรษฐกิจอย่างรวดเร็วในช่วงหลายทศวรรษที่ผ่านมามักเกิดขึ้นจากการใช้ทรัพยากรธรรมชาติเหล่านี้อย่างไม่ยั่งยืนโดยประเทศไทยต้องเผชิญกับความเสื่อมโทรมของสิ่งแวดล้อมในหลายภูมิภาค รวมทั้งการสูญเสียความหลากหลายทางชีวภาพและประชากรสัตว์ป่าและสัตว์ทะเลหายากที่ลดลง การตัดไม้ทำลายป่า การขาดแคลนน้ำ การเปลี่ยนแปลงสภาพภูมิอากาศ มลพิษทางอากาศและทางน้ำ จนทำให้ทรัพยากรธรรมชาติและสิ่งแวดล้อมได้รับผลกระทบเป็นวงกว้างอเล็กซ์ เรนเดลล์ กล่าวเพิ่มเติมว่า ตนเองและทีมงานได้ร่วมกันก่อตั้งศูนย์สิ่งแวดล้อมศึกษาประเทศไทยมา 5 ปีแล้ว ได้จัดกิจกรรมเปิดค่ายสิ่งแวดล้อมให้กับเด็กๆ รับทำค่าย CSR ให้กับองค์กร และทำโปรเจคระยะยาวด้าน CSR ให้กับหลายๆ องค์กร มีเด็กๆ มาเข้าค่ายเยอะและผมก็พยายามสอนเรื่องสิ่งแวดล้อมให้กับเด็กๆ โดยเฉพาะเด็กที่ไม่มีโอกาสที่อาศัยอยู่นอกเมืองได้ประโยชน์จากโครงการนี้ให้มากที่สุด ในการนี้ตนเองได้มีโอกาสเติมเต็มความรู้ด้านสิ่งแวดล้อม ให้แก่เด็ก เยาวชนและประชาชนในพื้นที่จังหวัดกระบี่ ซึ่งเป็นพื้นที่แรกในการดำเนินการจัดกิจกรรมด้านสิ่งแวดล้อมทางทะเล ในการปลูกจิตสำนึกให้ร่วมกันรักโลก รักษ์ธรรมชาติ ลดขยะจากต้นทางจากหลัก 3R คือ Reduce Reuse Recycle ควบคู่กับการรณรงค์ให้ความสำคัญกับโครงการลดขยะพลาสติก สำหรับเป้าหมายปี 2020 ของตนเอง โครงการกอดป่ากอดทะเล เราตั้งใจจะเดินทางทั่วประเทศ เพื่อไปสอน หรือให้ความรู้เกี่ยวกับสิ่งแวดล้อมให้กับคนในแต่ละพื้นที่ ตั้งใจอยากสอนให้ได้มากที่สุดเท่าที่จะเป็นไปได้ เพื่อที่พวกเขาจะได้เข้าใจ รัก หวงแหน และเป็นผู้ปกป้องทรัพยากรบ้านเกิดของตัวเอง